寄樓謙中
作者：鄒浩
朝代：宋

paragraphs: 三年客揚州，鄙吝誰與晤。
美人海上來，青眼獨余顧。
荒涼吊遺蹤，毎毎參杖屨。
敗意無俗物，欣快平生遇。
陶丘今杜門，習嬾殆成痼。
麈尾掛壁間，琴書自朝暮。
匡山正倚天，枕潄實幽趣。
清壮增茟力，重規謫仙句。
相望越千里，欵段不獲驅。
何當繼疇昔，把手論情素。
惟有月下桐，秋聲已如故。